In nomine sancte et individue Trinitatis volumus et rogamus, ut sciant omnes Christiani fideles presentes et futuri de ista donatione quam facimus Deo et sanctis apostolis Petro et Paulo, et Hugoni religiosissimo abbati, ad opus Cluniacensium seniorum. Ego namque Wido miles de Tilliaco, divina inspiratione compunctus per ammonicionem divine scripture dicentis, sicut aqua extinguit ignem, ita elemosina extinguit peccatum. Dono ad supradictum locum de mea hereditate quandam terram in Episcopatu Augustodinensi juxta villam Prisciacum. Terminat a pratis usque ad silvam inter duos fontes, et de alia terra juxta eumdem locum duas condaminas. Item duo prata et duas vineas sub castro Tilliaco. In silva accipiant seniores cum indominicata familia ad quodcumque sibi edificare voluerint, et ad quodcumque opus habuerint, et pascua ad porcos suos et apes. Alii autem villam qui in eadem terra sub potestate eorum habitabunt, habeant silvam ad edificandum, et ad quodcumque opus habuerint, preter pascua porcorum. Hanc donationem facio, annuente uxore mea Adela et filio meo Waltero. Testes autem interfuerunt milites mei: Willelmus de Tilliaco et Hugo. Factum est in capitulo Cluniacensi, anno domini millesimo lxx°vij°.